**Zapisnik**

**sastanka Vijeća povjerenika za kvalitetu   
održanog u utorak 5. studenog 2021. u 11.30 sati u Vijećnici / online**

**Prisutni**: izv. prof. dr. sc. Dolores Grmača, prof. dr. sc. Nevena Škrbić Alempijević, izv. prof. dr. sc. Anton Vukelić, doc. dr. sc. Ana Pavlović, izv. prof. dr. sc. Ivana Zagorac, Petra Bručić (umjesto izv. prof. dr. sc. Svjetlan Lacko Vidulić), doc. dr. sc. Helena Stublić, Josip Ralašić, asist., doc. dr. sc. Ana Vasung, doc. dr. sc. Kristina Grgić, doc. dr. sc. Marko Šarić, doc. dr. sc. Tanja Trška, izv. prof. dr. sc. Nina Pavlin Bernardić, doc. dr. sc. Nada Filipin, izv. prof. dr. sc. Petar Vuković, prof. dr. sc. Mirjana Šagud, dr. sc. Mirjana Šnjarić, v. pred., Nikolina Skender

**Odsutni**: prof. dr. sc. Ivana Vidović Bolt, doc. dr. sc. Tihana Klepač, doc. dr. sc. Sanja Lončar, doc. dr. sc. Diana Tomić, izv. prof. dr. sc. Orsolya Žagar Szentesi, doc. dr. sc. Ivan Andrijanić, prof. dr. sc. Neven Jovanović, doc. dr. sc. Tanja Kuštović, izv. prof. dr. sc. Mate Kapović, doc. dr. sc. Barbara Kušević, doc. dr. sc. Maja Zovko, dr. sc. Ana Grgić, lekt., Mirela Dakić, Melani Škrobar, Filip Kučeković, Sanja Bahun Golub

**Dnevni red:**

1. Verifikacija zapisnika sjednice od 12. listopada 2021.
2. Izvješće o radu POK-a 2020./21.
3. Naknadne izmjene izvedbenog plana za akademsku godinu 2021/2022. (11 molbi na Omegi)
4. Molbe za angažiranje demonstratora u nastavi u 2021/2022.
5. Informacije o provedenim anketama (anketa za brucoše, za više godine, doktorski studij)
6. Plan aktivnosti za osiguravanje kvalitete u akademskoj godini 2021./2022.
7. Imenovanje novih članova Vijeća povjerenika i Povjerenstva za osiguravanje kvalitete
8. Razno

Predsjednik Povjerenstva prof. dr. sc. Anton Vukelić otvorio je sjednicu i predstavio dnevni red. U dnevni je red dodana točka 6. Plan aktivnosti POK-a za 2021/2022, a nakon toga je usvojen.

**Ad. 1.** Verifikacija zapisnika sjednice od 12. listopada 2021.

Na zapisnik sjednice održane 12. listopada 2021. nije bilo primjedbi te je zapisnik prihvaćen.

**Ad. 2.** Izvješće o radu POK-a 2020./21.

Predsjednik Povjerenstva prof. dr. sc. Vukelić prezentirao je Godišnje izvješće o osiguravanju kvalitete za akademsku godinu: 2020./2021. koje je pripremio u skladu s Planom aktivnosti za tu godinu.

Godišnje izvješće je usvojeno i bit će upućeno na Fakultetsko vijeće.

**Ad. 3.** Naknadne izmjene izvedbenog plana za akademsku godinu 2021/2022.

Predsjednik Povjerenstva prof. dr. sc. Vukelić prikazao je pojedinačno sve zatražene izmjene.

Promjene nositelja/izvođača zatražili su Odsjek za etnologiju i kulturnu antropologiju te Odsjek za psihologiju, Odsjek za pedagogiju zatražio je ispravak satnice za tri obavezna kolegija iz ljetnog semestra, a Odsjek za povijest zatražio je zamrzavanje izbornog kolegija.

Sve su molbe prihvaćene i proslijedit će se na usvajanje Fakultetskom vijeću.

**Ad. 4.** Molbe za angažiranje demonstratora u nastavi u 2021/2022 (materijali na Omegi)

Zaprimljena je molba za angažiranje jednog demonstratora u nastavi u zimskom semestru 2021./2022. na Odsjeku za lingvistiku. Budući da u molbi nije naveden izvor financiranja razvila se kratka rasprava gdje je prodekanica prof. dr. sc. Nevena Škrbić Alempijević pojasnila da se ni za obavezne kolegije demonstratori ne odobravaju automatizmom, nego postoje kvote po odsjecima. Usvojen je zaključak da se molba uvjetno odobrava jer ovisi o suglasnosti za financiranje.

Molba se upućuje na odlučivanje dekanskom kolegiju.

**Ad. 5.** Informacije o provedenim anketama (anketa za brucoše, za više godine, doktorski studij)

Prof. dr. sc. Vukelić ukratko opisao kako je tekao postupak provođenja ankete za brucoše te je istaknuo da je anketa provedena uspješno uz veliki odaziv studenata. Naknadno će biti sastavljen izvještaj koji će biti prezentiran na Povjerenstvu za osiguravanje kvalitete.

Prof. dr. sc. Nina Pavlin Bernardić kratko je komentirala anketu za više godine o studiranju tijekom pandemije koja još uvijek traje. Prof. dr. sc. Vukelić ukazao je na činjenicu da je odabran dobar pristup provođenju ankete na nastavi jer se tamo može dobiti veći odaziv.

Prodekanica prof. dr. sc. Škrbić Alempijević govorila je o provođenju ankete na poslijediplomskim studijima koja je također još u tijeku, a istaknula je problem s nekoherentnom studentskom populacijom zbog čega se očekuje slabiji odaziv. Posebno je naglasila zadovoljstvo uključivanjem i te razine studija u postupke unapređenja kvalitete. Iznijela je plan da se rezultati prezentiraju na Vijeću poslijediplomskih studija gdje će se dogovoriti način obrade ankete i analize. Zahvalila je Uredu za kvalitetu na angažmanu oko provedbe i praćenja ankete.

**Ad. 6.** Plan aktivnosti za osiguravanje kvalitete u akademskoj godini 2021./2022.

Prof. dr. sc. Vukelić zahvalio je doc. dr. sc. Tanji Trški na pomoći u pripremi Plana aktivnosti te je istaknuo da su aktivnosti povezane s Priručnikom, ali da se i dodatne aktivnosti mogu realizirati te je naveo neke primjere. Doc. dr. sc. Trška opisala je ukratko postupak pripreme tog dokumenta i problematiku oko pojedinih dijelova, npr. sklapanje novih ugovora o mobilnosti i suradnji. O tome je zatim govorila prodekanica prof. dr. sc. Škrbić Alempijević koja je pojasnila je da u Planu aktivnosti ispravno navedeno da se poduzima kontinuirani napor u ostvarivanju bileteralne suradnje s inozemnim sastavnicama, ali i da postoje određeni problemi u sustavnom provođenju takve suradnje. Između ostaloga, nedostaje revizija ugovora i iskoristivosti moguće suradnje što pokazuje našu pasivnost te da je mobilnost manja od očekivanog.

O pojedinim aktivnostima vezanima uz neka druga poglavlja u Planu aktivnosti govorili su prodekanica prof. dr. sc. Dolores Grmača i prof. dr. sc. Vukelić, a pokušali su prioritetizirati evaluacije koje bi najviše doprinjele unapređenju kvalitete pa su istaknuli analizu težine studija i zadovoljstva nastavnog i nenastavnog osoblja, te praćenje stope završnosti. Istaknuli su da kao prioritetne teme treba obraditi obavezne kriterije prema ESG standardima te da je vrlo važno ravnomjernije rasporediti angažman odsjeka u provodjenju evaluacija. Plan aktivnosti bit će dorađen te upućen na uvid članovima Vijeća povjerenika, a po prihvaćanju bit će upućen na Fakultetsko vijeće.

**Ad. 7.** Imenovanje novih članova Vijeća povjerenika i Povjerenstva za osiguravanje kvalitete

Prodekanica prof. dr. sc. Grmača podsjetila je da prema Pravilniku o osiguravanju kvalitete u prosincu završava trogodišnji mandat članova Vijeća te redovitih i zamjenskih članova Povjerenstva za kvalitetu te je najavila postupak izbora novih članova Vijeća. Uslijedila je kratka rasprava o nedavnim promjenama imenovanih članova Vijeća u kojoj su sudjelovali doc. dr. sc. Kristina Grgić i doc. dr. sc. Marko Šarić te prodekanica prof. dr. sc. Grmača i prof. dr. sc. Vukelić. Zaključili su da je u Pravilniku nedovoljno jasno opisan taj postupak pa je prodekanica opisala kako će se odvijati izbor za novo mandatno razdoblje. Postupak vodi prodekanica za studijske programe te upućuje poziv odsjecima da tijekom studenoga izaberu nove povjerenike na odsjecima i formiraju novi sastav odsječkog povjerenstva za kvalitetu, a podatke o novom odsječkom povjereniku šalju prodekanici za programe koja Fakultetskom vijeću upućuje prijedlog za imenovanje članova Vijeća u novom mandatu. Neovisno od toga održat će se sjednica Vijeća povjerenika u prosincu. Prodekanica je također podsjetila na djelokrug rada Vijeća povjerenika i Povjerenstva za osiguravanje kvalitete prema Pravilniku te je naglasila da se trenutna organizacija rada tih tijela ne provodi sukladno Pravilniku.

**Ad. 8.** Razno

Budući da se bliži dolazak reakreditacijskog povjerenstva, prodekanica prof. dr. sc. Grmača izložila je načelni plan i hodogram za razdoblje od 6. do 10. prosinca kada se očekuju glavne aktivnosti i posjet Stručnog povjerenstva. Istaknula je da je prilikom prošle rekareditacije bila zamjerka da je naše Povjerenstvo preveliko pa su tada osnovana i Pravilnikom predviđena dva tijela. Dodatno su prof. dr. sc. Grmača i prof. dr. sc. Vukelić razmatrali mogućnosti daljnje organizacije rada Vijeća i Povjerenstva kako bi ta dva tijela bila koordinirana, a bez preklapanja u djelokrugu rada. Iznesena je i ideja da se ipak sustavu kvalitete djeluje samo jedno tijelo, a da se pomoću radnih skupina dobije operativnost koja zahtjeva manji broj ljudi, pa je prodekanica predložila da se provede anketa među povjerenicima/odsjecima kako bi iskazali svoje stavove. U raspravu se uključila doc. dr. sc. Tanja Trška podržavajući prijedlog prodekanice, potvrđujući da je nezgodno kada se odlučuje o molbama odsjeka čiji predstavnici/povjerenici nisu uključeni u tijelo koje donosi odluku. Prof. dr. sc. Vukelić smatra da unatoč primjedbama kod prošle reakreditacije, sada možemo utvrditi da ovakva organizacije ne odgovara našem ustroju te da je funkcionalnije tijelo koje obuhvaća predstavnike svih odsjeka/centara.

Zamjenica predstojnice katedre za kineziologiju Nikolina Skender napomenula da su imali izmjenu imena demonstratora, ali bez promjene broja, što je upućeno prodekanici za nastavu.

Također je Petra Bručić postavila pitanje o promjeni semestra izvođenja za izborni kolegij na germanistici, a prof. dr. sc. Vukelić uputio je odsjek da nakandno dostavi molbu te je ta promjena prihvaćena.

Izv. prof. dr. sc. Anton Vukelić

Predsjednik Povjerenstva

Zapisnik sastavila:

Ivana Sudarević